**เส้นทางประวัตินายอำเภอศรีสาคร**

กระผมเริ่มรับการรับราชการในตำแหน่งปลัดอำเภอครั้งแรก เมื่อวันที่ 29 มกราคม 2522 กับตำแหน่งปลัดอำเภอ (เจ้าพนักงานปกครอง) ที่ทำการปกครองอำเภอละอุ่น จังหวัดระนอง จากนั้นก็ได้มาปฏิบัติหน้าที่ยัง จังหวัดชายแดนภาคใต้ ที่อำเภอบาเจาะ จังหวัดนราธิวาส อยู่ 2 ปี เงินเดือนขณะนั้นเพียง 2,685 บาท จากนั้น ก็ย้ายเข้ามาทำงานที่ศูนย์อำนวยการบริหารจังหวัดชายแดนภาคใต้ ตั้งแต่ ปี 2525 – 2538 ซึ่งนับว่าเป็นระยะเวลาที่ยาวนาน การได้ปฏิบัติหน้าที่ ศอ.บต.ในยุคนั้น ทำให้ผมได้เรียนรู้ขนบธรรมเนียม ประเพณีของชาวจังหวัดชายแดนภาคใต้ ที่มีเอกลักษณ์เฉพาะตัวไม่เหมือนกับประชาชนในภูมิภาคอื่น หลังจากนั้นก็ได้มีคำสั่งไปปฏิบัติหน้าที่ ในตำแหน่งปลัดอำเภอ (เจ้าพนักงานปกครอง 5)ที่ทำการปกครองอำเภอสทิงพระ จังหวัดสงขลา อยู่ ๑ ปี จากนั้นก็กลับมา สำนักงานจังหวัดนราธิวาส ในปี 2540 ตำแหน่งเจ้าหน้าที่วิเคราะห์นโยบายและแผน 6อยู่ได้เพียง 1 ปี ก็กลับยังบ้านหลังเดิมคือ ศูนย์อำนวยการบริหารจังหวัดชายแดนภาคใต้ ในตำแหน่งเจ้าพนักงานปกครอง 6 การกลับมาสู่บ้านหลังเก่า ทำให้กระผมได้เรียนรู้สิ่งๆใหม่ๆจากผู้บังคับบัญชาแต่ละท่าน เป็นการสร้างประสบการณ์ ที่มีผลต่อการทำงานในปัจจุบัน ทั้งแนวคิด ประสบการณ์ ที่รับการถ่ายทอดมาทำให้ผมรู้ถึงวิถีการเป็นนักปกครองเพิ่มขึ้น และเข้าใจแก่นแท้ของคำว่า บำบัดทุกข์ บำรุงสุข หลังจากปฏิบัติหน้าที่อยู่ที่ ศอบต.ในรอบที่อยู่ 2 ปี ก็ได้ กลับมาทำงานที่จังหวัดนราธิวาสอีกครั้ง ในตำแหน่งปลัดอำเภอ (เจ้าพนักงานปกครอง 7)ที่ทำการปกครองอำเภอรือเสาะ จังหวัดนราธิวาส ในปี 2544 หลังจากนั้น ก็กลับไปปฏิบัติหน้าที่ ในจังหวัดบ้านเกิดอีกครั้ง ที่อำเภอ เทพา และต่อด้วยอำเภอจะนะ นาทวี และอำเภอควรเนียงตามลำดับ (2546- 2550)

 หลังจากได้ทำหน้าที่อยู่ในจังหวัดสงขลาอยู่เป็นเวลา 4 ปี กลับสู่ศูนย์อำนวยการบริหารจังหวัดชายแดนภาคใต้อีกครั้งเป็นครั้งที่ 3 กลับมาครั้งนี้ได้มาอยู่ในตำแหน่ง นักพัฒนาทรัพยากรบุคคล 8 ว หรือนักพัฒนาทรัพยากรบุคคลชำนาญการพิเศษ และอยู่ในตำแหน่งดังกล่าวเป็นระยะเวลา 5 ปีเมื่อวันที ๑ ตุลาคม ๒๕๕๕ ได้รักการแต่งตั้งให้ทำหน้าที่ รักษาการในตำแหน่งนายอำเภอ (ผู้อำนวยการต้น) ที่ทำการปกครองอำเภอศรีสาคร จังหวัดนราธิวาส และได้รับการแต่งตั้งเป็นนายอำเภอ (ผู้อำนวยการระดับสูง)เมื่อวันที่ ๑ กรกฎาคม ๒๕๕๗ ที่ทำการปกครองอำเภอศรีสาคร อำเภอศรีสาคร จังหวัดนราธิวาส จนถึงปัจจุบัน

**ประสบการณ์ในการแก้ไขปัญหาในพื้นที่ (Best Practice)**

**เรื่อง การแก้ไขปัญหาความไม่สงบในพื้นที่ อำเภอศรีสาคร จังหวัดนราธิวาส**

1. **บทนำ**

กลุ่มผู้ก่อความไม่สงบมีเป้าหมายในการแบ่งแยกดินแดนโดยใช้ปมด้านประวัติศาสตร์ เชื้อชาติ

ศาสนา เป็นเครื่องมือในการปลุกระดม ความเชื่อ และสร้างศรัทธา ทำให้เกิดพลังในความศรัทธาและอุดมการณ์ ในทางที่ผิดบิดเบือนจากความเป็นจริงผสมกับเงื่อนไขในอดีตและปัจจุบันที่มีข้าราชการบางส่วนมีพฤติกรรมที่ชอบสร้างปัญหาในพื้นที่ ยิ่งแสดงให้เห็นถึงความไม่เป็นธรรม การดูถูกสังคมนำไปสู่กระแสต่อต้านและใช้ความรุนแรงทุกรูปแบบ เพื่อให้รัฐตอบโต้อย่างรุนแรงและประชาชนเกิดความหวาดกลัว หวาดระแวง ความรู้สึกไม่ปลอดภัยในชีวิตและทรัพย์สิน การสร้างความแตกแยกระหว่างคนไทยพุทธ และมุสลิม เพื่อให้ประชาชนมีการหยิบอาวุธมาต่อสู้กัน รัฐบาลไม่สามารถควบคุมได้ ให้นานาชาติเข้ามาแก้ไขปัญหา เป็นเป้าหมายสูงสุดของกลุ่มผู้ก่อความไม่สงบ ซึ่งในพื้นที่จังหวัดชายแดนภาคใต้มีกรณีดังกล่าว เช่น กรณีไอปาแย จังหวัดนราธิวาส

1. **กรอบแนวคิดในการปฏิบัติตน**

แนวคิดในการปฏิบัติตนต่อกรณีดังกล่าว โดยใช้หลัก

- การพัฒนาสัมพันธ์

- การเข้าถึงพื้นที่ทันที

- การสร้างความเข้าใจต่อสถานการณ์ความเป็นจริง

- การประสานงาน

- การยึดหลักกฎหมาย

**๓. การดำเนินงาน**

 ๓.๑ การพัฒนาสัมพันธ์ นายอำเภอสานสัมพันธ์กับผู้นำ ๔ เสาหลัก ประชาชนและข้าราชการในพื้นที่ตลอดจนการวางระบบให้ข้าราชการในพื้นที่ได้มีความสัมพันธ์อันดีกับประชาชน ดังนี้

 (๑) การเยี่ยมเยียนประชาชนในพื้นที่ทั้งผู้นับถือศาสนาพุทธ และศาสนาอิสลาม และศึกษาความเป็นอยู่และความขัดแย้งตลอดจนการดำรงชีวิตของประชาชนในหมู่บ้านต่าง ๆ ในพื้นที่อำเภอศรีสาคร จำนวน ๖ ตำบล ๓๕ หมู่บ้าน จำนวน ๒๘ หมู่บ้าน นับถือศาสนาอิสลามทั้งหมู่บ้าน และไทยพุทธอยู่ร่วมกับมุสลิม จำนวน ๗ หมู่บ้าน โดยความสัมพันธ์ระหว่างไทยพุทธกับมุสลิมในหมู่บ้านเดียวกันจะไม่มีปัญหา อยู่ร่วมกันอย่างมีความสุขแต่จะหวาดระแรงกับหมู่บ้านข้างเคียงในเส้นทางเข้าออกหมู่บ้าน

 (๒) ได้วางระบบให้ข้าราชการในพื้นที่ได้มีความสัมพันธ์กับประชาชนในหมู่บ้าน โดยใช้กิจกรรมโครงการพัฒนาต่าง ๆ ลงพื้นที่ การร่วมประชุมคณะกรรมการหมู่บ้าน การตรวจบันทึกสมุดตรวจเยี่ยมของกำนัน ผู้ใหญ่บ้านเป็นประจำทุกเดือน การร่วมประเพณี วัฒนธรรม การแข่งขันกีฬาภายในหมู่บ้าน การเข้าร่วมกิจกรรมด้านศาสนา การจัดกิจกรรมต่าง ๆ ของอำเภอ ได้แก่ งานเมาลิดสัมพันธ์ของอำเภอ การจัดงานของดีศรีสาคร งานวันอาซูรอ การจัดกิจกรรมละศิลอด และการจัดกิจกรรมเดินเทิดพระเกียรติ ฯลฯ

/๓.๒ การเข้าถึง…

-๒-

 ๓.๒ การเข้าถึงพื้นที่ทันที นายอำเภอพร้อมด้วยหน่วยกำลังเข้าถึงพื้นที่เมื่อเกิดเหตุการณ์ เพื่อเป็นขวัญกำลังใจให้กับประชาชนในพื้นที่และอำนวยความสะดวกให้กับส่วนราชการต่าง ๆ ตลอดจนหาข้อมูลประกอบในการตัดสินใจสั่งการในการช่วยเหลือและระงับยับยั้งเหตุการณ์แล้วรายงานข้อมูลให้ให้ผู้บังคับบัญชาได้ทราบ และปรึกษาหารือในการช่วยกันหาแนวทางแก้ไขปัญหา และเช้าวันรุ่งขึ้นนายอำเภอได้เข้าไปเยียวยาด้านจิตใจกับครอบครัวที่เสียชีวิต บาดเจ็บ และบ้านเรือนที่ได้รับผลกระทบ ประสานให้ความช่วยเหลือ ตรวจสอบความรู้สึกและกระแสของประชาชนในพื้นที่ และเหตุการณ์ที่เกิดขึ้น เป็นฐานข้อมูลในการบริหารจัดการต่อไป

 ๓.๓ การสร้างความเข้าใจ นายอำเภอพร้อมด้วยพลเรือน ตำรวจ และทหาร เข้าไปทำความเข้าใจต่อสถานการณ์ที่เกิดขึ้นกับประชาชนในพื้นที่และผู้นำ ๔ เสาหลัก เพื่อชี้แจงข้อเท็จจริง และขอเวลาให้ราชการสืบสวนหาตัวผู้กระทำผิดมาดำเนินการตามกฎหมาย อีกทั้ง ผู้ว่าราชการจังหวัดและส่วนราชการต่าง ๆ ทั้งตำรวจ พลเรือน และทหาร ต่างเข้าพื้นที่ทำความเข้าใจต่อเหตุการณ์ที่เกิดขึ้น ได้

 - ผู้ว่าราชการจังหวัดนราธิวาสและนายอำเภอศรีสาคร ประชุมกำนัน ผู้ใหญ่บ้าน แพทย์ สารวัตรกำนัน ผู้ช่วยผู้ใหญ่บ้าน เพื่อทำความเข้าใจกรณีดังกล่าว และขอความร่วมมือให้ชี้แจงต่อประชาชนในพื้นที่ ยับยั้งไม่ให้เหตุการณ์ลุกลาม หลังจากการเกิดเหตุการณ์หนึ่งวัน

 - นายอำเภอประชุมผู้นำศาสนาหลังจากประชุมกำนัน ผู้ใหญ่บ้าน

 - พลเรือน ตำรวจ และทหาร เข้าร่วมประชุมชี้แจงข้อเท็จจริงในกรณีที่เกิดขึ้น ทำความเข้าใจและสอบถามปัญหาอุปสรรคต่าง อย่างต่อเนื่องติดต่อกัน

 - การเชิญผู้นำ ๔ เสาหลักของอำเภอศรีสาคร มารับทราบ การควบคุมตัวผู้ต้องสงสัยตามกฎอัยการศึกของผู้ต้องสงสัย

 - การจัดกิจกรรมต่าง ๆ ในพื้นที่ เช่น การจัดงานครบรอบ ๔๐ วันของการเสียชีวิตเป็นการทำบุญให้กับผู้เสียชีวิต การจัดกิจกรรมให้เด็ก ๆ และเยาวชนในพื้นที่ร่วมกับส่วนราชการอย่างต่อเนื่อง ตลอดจนการจัดกิจกรรมทางศาสนา อาทิ การทำเมาลิด การทำอาซูรอ ฯลฯ

 - การเชิญผู้นำของอำเภอศรีสาคร ทุกหมู่บ้านมาทำความเข้าใจสร้างความรักความสามัคคีตลอดจนการปฏิบัติหน้าที่ ให้คำแนะนำตลอดจนแนวทางการปฏิบัติงานทั้งสองศาสนาเพื่อลดความหวาดระแวงต่อกัน และปฏิบัติงานด้วยความสุขและสบายใจ

 - การเข้าไปเยี่ยมเยียนผู้ได้รับผลกระทบของหน่วยงานต่าง ๆ อย่างต่อเนื่อง

 ๓.๔ การประสานงานกับส่วนราชการต่าง ๆ ที่รับผิดชอบหลัก เมื่อเกิดเหตุการณ์ ได้แก่ หน่วยกำลังทั้งตำรวจ และทหาร ในการเข้าไปควบคุมพื้นที่ การติดตามหาคนร้าย โรงพยาบาลในการอำนวยความสะดวกในการรักษาพยาบาลเบื้องต้น ส่งตัวคนบาดเจ็บไปยังโรงพยาบาลอื่น การแจ้งญาติ ควบคุมมวลชนที่เข้ามาดูเหตุการณ์ ประสานและแก้ไขปัญหากรณีญาติผู้เสียชีวิตต้องการนำศพไปประกอบพิธีทางศาสนา ประสานจังหวัดช่วยเหลือผู้ได้รับผลกระทบอย่างทันท่วงที ฯลฯ

/๓.๕ ยึดหลัก...

-๓-

 ๓.๕ ยึดหลักกฎหมาย ในการดำเนินคดีกับผู้กระทำผิดได้ปรึกษาหารือกันทั้ง ๓ ฝ่าย พลเรือน ตำรวจและทหาร ที่จะต้องใช้หลักกฎหมายในการปฏิบัติและการใช้หลักนิติศาสตร์ในการสืบหาคนร้าย สร้างความมั่นใจให้กับประชาชนว่าเจ้าหน้าที่จะดำเนินการตามกฎหมายอย่างตรงไปตรงมา จนสามารถจับตัวผู้ต้องสงสัยมาดำเนินคดีตามกฎหมายทำให้ประชาชนมีความเชื่อมั่นในอำนาจรัฐ

**๔. ผลสำเร็จของการดำเนินงาน**

 ๔.๑ ยับยั้งการก่อเหตุในพื้นที่ ด้านการข่าวประชาชนในพื้นที่หมู่บ้าน มีการปรึกษาหารือเพื่อให้เจ้าหน้าที่รัฐมีความสัมพันธ์กับประชาชนและการทำความเข้าใจถึงเหตุการณ์ในพื้นที่อำเภอศรีสาคร สร้างความเชื่อมั่นในอำนาจรัฐและสร้างความร่วมมือให้เกิดขึ้นในพื้นที่ให้ชาวบ้านมีส่วนร่วมในการดูแลหมู่บ้าน ตำบล อำเภอของตัวเองให้พ้นจากบุคคลภายนอกที่จะเข้ามาก่อเหตุในพื้นที่ ด้วยการให้ประสานความร่วมมือและแจ้งข่าวสารให้กับกำนัน ผู้ใหญ่บ้าน ฯลฯ เพื่อรายงานต่อให้กับนายอำเภอต่อไป ทำให้อำเภอศรีสาครเกิดความเข้มแข็ง ลดปัญหาการก่อเหตุในพื้นที่ได้

 ๔.๒ ยับยั้งการตอบโต้ระหว่างประชาชนไทยพุทธกับมุสลิม โดยการสร้างความสัมพันธ์ด้วยการจัดกิจกรรมต่างๆ ให้ทุกคนมีส่วนร่วมในการจัดกิจกรรมให้สำเร็จลุล่วงด้วยดี อาทิ การจัดงานของดีศรีสาคร คัดเลือกคนดีศรีสาคร ให้มีทั้งคนไทยพุทธและมุสลิม เพื่อเป็นแบบอย่างที่ดี

 ๔.๓ การให้ทุกฝ่ายช่วยกันสอดส่องดูแล ติดตามบุคคลภายนอกเข้ามาในพื้นที่ และแจ้งเบาะแสให้กับทางราชการติดตาม และสามารถทำให้ประชาชนในพื้นที่อยู่ด้วยกันอย่างมีความสุข และประกอบอาชีพได้อย่างปกติสุข

 ๔.๔ ยับยั้งไม่ให้มีเหตุในพื้นที่ โดยการให้ทุกฝ่ายร่วมกันสอดส่องดูแล ตลอดจนการตั้งด่านตรวจตามจุดต่าง ๆ เพื่อสกัดกั้นบุคคลแปลกหน้า และรถยนต์ที่น่าสงสัย ทำให้ประชาชนรู้สึกปลอดภัยและช่วยกันดูแลสร้างให้ทุกคนรักหมู่บ้าน ตำบล อำเภอของตัวเอง

 ๔.๕ การเข้าไปช่วยเหลือเยียวยากรณีมีเหตุการณ์อย่างทันท่วงที สร้างความพึงพอใจให้กับประชาชน ช่วยทำให้สถานการณ์คลายความตึงเครียด

 ๔.๖ ลดความเคลื่อนไหวองค์กรต่าง ๆ ไม่ขยายผลในการดำเนินการกรณีดังกล่าว (เวทีการเมืองระดับประเทศหรือเวทีโลก)

**๕. ประโยชน์ที่ทางราชการหรือประชาชนได้รับ**

 ๕.๑ ลดความหวาดระแวงระหว่างประชาชนไทยผู้นับถือศาสนาพุทธกับมุสลิม

 ๕.๒ ลดการสูญเสียของประชาชนจากการโต้ตอบซึ่งกันและกัน

 ๕.๓ แสดงให้เห็นถึงความจริงใจของรัฐในการแก้ไขปัญหาจังหวัดชายแดนภาคใต้

 ๕.๔ สร้างความเชื่อมั่นในอำนาจรัฐ ลดเงื่อนไขความไม่เป็นธรรม

 ๕.๕ เกิดความสันติสุขในพื้นที่

/๖. ปัญหา...

-๔-

**๖. ปัญหาอุปสรรคในการดำเนินงาน**

 ๖.๑ งบประมาณเฉพาะหน้าที่มีความจำเป็นในการแก้ไขปัญหา ไม่มีโครงการแผนงานรองรับไว้ทำให้การช่วยเหลือด้วยความเร่งด่วนไม่สะดวกเท่าที่ควร

 ๖.๒ บุคลากรที่ปฏิบัติงานต้องมีความเข้าใจทางด้านสังคมจิตวิทยา

 ๖.๓ ต้องทำงานในภาวะเสี่ยงภัยในการช่วยเหลือประชาชน

**๗. ข้อเสนอแนะ**

 ๗.๑ ควรมีงบประมาณกลางไว้ใช้จ่ายในกรณีฉุกเฉินหรือจำเป็นในกรณีดังกล่าว เพื่อความคล่องตัวในการบริหารจัดการ

 ๗.๒ หน่วยงานสนับสนุนควรมีแผนการล่วงหน้าในการแก้ไขปัญหาความขัดแย้ง เมื่อมีสถานการณ์เกิดขึ้นสามารถดำเนินการได้โดยทันท่วงที

 ๗.๓ ควรมีคู่มือในการปฏิบัติงาน เพื่อให้หน่วยงานต่าง ๆ ได้ปฏิบัติเมื่อมีเหตุการณ์

 ขอรับรองว่าผลงานดังกล่าวเป็นผลงานของข้าพเจ้าทุกประการ



 (นายกชกร รักษาสรณ์)

 นายอำเภอศรีสาคร

**ชื่อ** นายกชกร รักษาสรณ์

**ตำแหน่ง** นายอำเภอศรีสาคร .

**สถานที่ทำงาน** ที่ทำการปกครองอำเภอศรีสาคร

**เกิดวันที่** ๐๔ ธันวาคม ๒๔๙๙

**เริ่มรับราชการเมื่อ** วันที่ 29 มกราคม 2522

**ปัจจุบันดำรงตำแหน่ง** นายอำเภอศรีสาคร (ผู้อำนวยการสูง)

 สังกัดกรมการปกครอง

 กระทรวงมหาดไทย